Ritratt: Flickr  Prosekuturi fil-Libja ħarġu mandat ta' arrest kontra Saif al-Islam Gaddafi, iben l-eks mexxej Libjan Muammar Gaddafi. Huwa suspettat li għandu rabtiet ma' merċenarji Russi. Investigazzjoni tal-BBC kixfet is-sehem tal-grupp ta' merċenarji Russi Wagner fil-gwerra ċivili tal-Libja. L-investigazzjoni wriet li dawn kienu involuti f'atroċitajiet li seħħew fuq ċittadini Libjani. F'tablet li tħalla minn ġellied tal-grupp sigriet Wagner, instabet informazzjoni dwar ir-rwol tal-grupp fil-gwerra, kif ukoll ismijiet foloz ta' diversi ġellieda tal-grupp. Il-BBC għandha f'idejha wkoll "lista tax-xiri" għal tagħmir militari mill-aktar avvanzat li diversi esperti qed jgħidu li setgħu ġew biss aċċessati minn provvisti tal-armata Russa. Ir-Russja qed tiċħad kwalunkwe rabta mal-grupp Wagner. Il-grupp sar magħruf għall-ewwel darba fl-2014 meta kien qed jappoġġja separatisti favur ir-Russja fil-kunflitt fil-Lvant tal-Ukrajna. Minn dakinhar, kien involut f'reġjuni oħra milquta minn gwerer u ġlied, fosthom is-Sirja, il-Mozambique, is-Sudan, u r-Repubblika Ċentru-Afrikana. Saif al-Islam Gaddafi ilu suspettat li għandu konnessjonijiet mar-Russja. Qabel ir-rewwixta tal-2011, bosta kienu jsarsu lejh bħala t-tama għal riforma gradwali fil-Libja. Missieru kien ilu jmexxi l-Libja għal aktar minn 40 sena, sa mill-1969. Saif al-Islam Gaddafi jaf jitkellem bl-Ingliż u studja fl-università prestiġjuża London School of Economics. Gaddafi kien wieħed mill-aktar nies influwenti fil-pajjiż, u suċċessur probabbli għal missieru. Il-membri l-oħra tal-familja tiegħu eventwalment inqatlu jew ħarbu mill-pajjiż. Gaddafi, sadanittant, inqabad mir-ribelli lejn l-aħħar tal-2011 u ttieħed lejn il-belt ta' Zintan, fil-Lbiċ ta' Tripli. Huwa nħeles sitt snin wara.